
(Posebni zakonodavni postupak – savjetovanje)
Europski parlament,
–	uzimajući u obzir Prijedlog Komisije upućen Vijeću (COM(2024)0316),
–	uzimajući u obzir članak 77. stavak 3. Ugovora o funkcioniranju Europske unije, na temelju kojeg se Vijeće savjetovalo s Parlamentom (C10‑0112/2024),
–	uzimajući u obzir članak 84. Poslovnika,
–	uzimajući u obzir izvješće Odbora za građanske slobode, pravosuđe i unutarnje poslove (A10‑0041/2025),
1.	prihvaća Prijedlog Komisije s predloženim izmjenama;
2.	poziva Komisiju da shodno tomu izmijeni svoj Prijedlog u skladu s člankom 293. stavkom 2. Ugovora o funkcioniranju Europske unije;
3.	poziva Vijeće da ga obavijesti ako namjerava odstupiti od teksta koji je Parlament prihvatio;
4.	poziva Vijeće da se ponovno savjetuje s Parlamentom ako namjerava bitno izmijeniti Prijedlog Komisije;
5.	nalaže svojoj predsjednici da stajalište Parlamenta proslijedi Vijeću, Komisiji i nacionalnim parlamentima.

Amandman		1
Prijedlog uredbe
Uvodna izjava 19.
	

	Tekst koji je predložila Komisija
	Izmjena

	(19)	Ova Uredba ne predstavlja pravnu osnovu za uspostavu ili održavanje baza podataka na nacionalnoj razini za pohranu biometrijskih podataka u državama članicama, što je pitanje nacionalnog prava koje treba biti u skladu s pravom Unije o zaštiti podataka, što uključuje zahtjeve o nužnosti i proporcionalnosti. Nadalje, ova Uredba ne predstavlja pravnu osnovu za uspostavu ili održavanje centralizirane baze podataka na razini Unije.
	(19)	Ova Uredba ne predstavlja pravnu osnovu za uspostavu ili održavanje baza podataka na nacionalnoj razini za pohranu biometrijskih podataka u državama članicama. Nadalje, ova Uredba ne predstavlja pravnu osnovu za uspostavu ili održavanje centralizirane baze podataka na razini Unije. Kako je Europski nadzornik za zaštitu podataka ponovio u svojem Mišljenju 21/2024, uspostava ili održavanje baza podataka na nacionalnoj razini za pohranu biometrijskih podataka u državama članicama ili, slično tome, uspostava ili održavanje centralizirane baze podataka na razini Unije, zajedno s mogućom upotrebom takvih podataka u druge svrhe, trebala bi zadovoljiti strogo ispitivanje nužnosti i proporcionalnosti u skladu s Poveljom, kako se tumači u relevantnoj sudskoj praksi Suda.



Amandman		2
Prijedlog uredbe
Uvodna izjava 20.
	

	Tekst koji je predložila Komisija
	Izmjena

	(20)	Biometrijski identifikatori trebali bi se prikupljati i pohranjivati na nosaču podataka osobnih iskaznica i boravišnih isprava za potrebe provjere vjerodostojnosti isprave i identiteta nositelja. S obzirom na elektronički potpis na nosaču podataka osobnih iskaznica, identifikacija nositelja preko nosača podataka, koji sadržava iste biografske podatke koji su otisnuti na iskaznici, pouzdanija je od vizualne provjere iskaznice. Stoga bi građanima Unije trebalo dopustiti da upotrebljavaju podatke pohranjene na nosačima podataka na osobnim iskaznicama kako bi se identificirali pred privatnim subjektima. Međutim, provjeru otisaka prstiju pohranjenih na nosaču podataka trebalo bi provoditi samo propisno ovlašteno osoblje i samo kad je davanje isprave na uvid propisano zakonom.
	(20)	Prikazu lica pohranjenom na nosaču podataka na osobnim iskaznicama i boravišnim ispravama trebalo bi pristupati isključivo propisno ovlašteno osoblje nadležnih nacionalnih tijela, agencija Unije i privatnih subjekata za potrebe provjere vjerodostojnosti isprave i identiteta nositelja. Takav pristup trebao bi biti u skladu s pravom Unije o zaštiti podataka. Prikazi lica ne bi se smjeli čuvati dulje nego što je potrebno u te svrhe, trebalo bi ih izbrisati čim se te svrhe ostvare i ne bi ih se smjelo prenositi trećim zemljama ili međunarodnim organizacijama osim ako je to dopušteno pravom Unije o zaštiti podataka. Tim se zaštitnim mjerama nastoji osigurati odgovarajuća zaštita prikaza lica, a da se pritom ne zabranjuje njegova upotreba.



Amandman		3
Prijedlog uredbe
Uvodna izjava 20.a (nova)
	

	Tekst koji je predložila Komisija
	Izmjena

	
	(20.a)	Provjeru otisaka prstiju pohranjenih na nosaču podataka trebalo bi provoditi samo propisno ovlašteno osoblje nadležnih nacionalnih tijela i agencija Unije i samo kad je davanje isprave na uvid propisano pravom Unije ili nacionalnim pravom.



Amandman		4
Prijedlog uredbe
Uvodna izjava 23.
	

	Tekst koji je predložila Komisija
	Izmjena

	(23)	Države članice trebale bi moći odlučiti hoće li na ispravi obuhvaćenoj ovom Uredbom navoditi rod nositelja. Ako država članica na takvoj ispravi navodi rod nositelja, trebalo bi primjenjivati specifikacije iz dokumenta 9303 ICAO-a, odnosno „F”, „M” ili „X”, ili odgovarajuće početno slovo koje se upotrebljava u jeziku ili jezicima te države članice, ovisno o slučaju.
	(23)	Ne dovodeći u pitanje sudsku praksu Suda1a, države članice trebale bi moći odlučiti hoće li na ispravi obuhvaćenoj ovom Uredbom navoditi rod nositelja. Ako država članica na takvoj ispravi navodi rod nositelja, trebalo bi primjenjivati specifikacije iz dokumenta 9303 ICAO-a, odnosno „F”, „M” ili „X”, ili odgovarajuće početno slovo koje se upotrebljava u jeziku ili jezicima te države članice, ovisno o slučaju.

	
	_________________

	
	1.a Presuda Suda od 4. listopada 2024., Mirin, C-4/23, ECLI:EU:C:2024:845



Amandman		5
Prijedlog uredbe
Uvodna izjava 26.
	

	Tekst koji je predložila Komisija
	Izmjena

	(26)	U slučaju poteškoća pri prikupljanju biometrijskih identifikatora države članice trebale bi osigurati da su uspostavljeni odgovarajući postupci kojima se poštuje dostojanstvo osobe čiji se biometrijski identifikatori prikupljaju. Stoga bi trebalo u obzir uzeti posebne potrebe povezane s rodnom perspektivom, kao i posebne potrebe djece i ranjivih osoba.
	(26)	U slučaju poteškoća pri prikupljanju biometrijskih identifikatora države članice trebale bi osigurati da su uspostavljeni odgovarajući postupci kojima se poštuje dostojanstvo osobe čiji se biometrijski identifikatori prikupljaju. Stoga bi trebalo u obzir uzeti posebne potrebe povezane s rodnom perspektivom, kao i posebne potrebe djece i ranjivih osoba. Kvalificirano osoblje trebalo bi proći osposobljavanje o najboljim praksama prikupljanja biometrijskih identifikatora djece i ranjivih osoba, čime se osigurava osjetljivost na potrebe koje odgovaraju njihovom rodu i dobi te se poštuje dostojanstvo svih pojedinaca.



Amandman		6
Prijedlog uredbe
Uvodna izjava 32.
	

	Tekst koji je predložila Komisija
	Izmjena

	(32)	Države članice trebale bi međusobno razmjenjivati takve informacije koje su potrebne za pristup informacijama pohranjenima na sigurnom nosaču podataka, utvrđivanje njihove vjerodostojnosti i njihovu provjeru. Formati koji se koriste za sigurni nosač podataka trebali bi biti interoperabilni, među ostalim i u pogledu automatiziranih graničnih prijelaza.
	(32)	Države članice trebale bi međusobno razmjenjivati takve informacije koje su potrebne za pristup informacijama pohranjenima na sigurnom nosaču podataka, utvrđivanje njihove vjerodostojnosti i njihovu provjeru. Formati koji se koriste za sigurni nosač podataka trebali bi biti interoperabilni, među ostalim i u pogledu automatiziranih graničnih prijelaza. Komisija bi trebala promicati suradnju država članica u podupiranju takvih ciljeva.



Amandman		7
Prijedlog uredbe
Uvodna izjava 43.
	

	Tekst koji je predložila Komisija
	Izmjena

	(43)	U skladu s Međuinstitucijskim sporazumom o boljoj izradi zakonodavstva9 od 13. travnja 2016. Komisija bi trebala provesti evaluaciju ove Uredbe najranije šest godina od datuma početka njezine primjene na osnovi informacija prikupljenih u okviru specifičnih dogovora o praćenju kako bi procijenila stvarne učinke ove Uredbe i ima li potrebe za dodatnim djelovanjem. Za potrebe praćenja, države članice trebale bi prikupljati statističke podatke o broju izdanih osobnih iskaznica i boravišnih isprava.
	(43)	Komisija bi dvije godine i 11 godina nakon datuma stupanja na snagu ove Uredbe trebala podnijeti izvješće o njezinoj provedbi, među ostalim i o primjerenosti razine sigurnosti, uzimajući u obzir njezin učinak na temeljna prava i načela u pogledu zaštite podataka. U skladu s Međuinstitucijskim sporazumom o boljoj izradi zakonodavstva9 od 13. travnja 2016. Komisija bi trebala provesti evaluaciju ove Uredbe šest godina od datuma njezina stupanja na snagu i nakon toga svakih šest godina na osnovi informacija prikupljenih u okviru specifičnih dogovora o praćenju kako bi procijenila stvarne učinke ove Uredbe i ima li potrebe za dodatnim djelovanjem. Za potrebe praćenja, države članice trebale bi prikupljati statističke podatke o broju izdanih osobnih iskaznica i boravišnih isprava.

	_________________
	_________________

	9 SL L 123, 12.5.2016., str. 1., ELI: http://data.europa.eu/eli/agree_interinstit/2016/512/oj.
	9 SL L 123, 12.5.2016., str. 1., ELI: http://data.europa.eu/eli/agree_interinstit/2016/512/oj.



Amandman		8
Prijedlog uredbe
Članak 3. – stavak 2. – podstavak 2.
	

	Tekst koji je predložila Komisija
	Izmjena

	Odstupajući od prvog podstavka, broj isprave može se unijeti u zonu I., a navođenje roda osobe nije obvezno.
	Odstupajući od prvog podstavka, broj isprave može se unijeti u zonu I., a navođenje roda osobe nije obvezno. Ako država članica na ispravi obuhvaćenoj ovom Uredbom navodi rod nositelja, ovisno o slučaju se upotrebljavaju specifikacije iz dokumenta 9303 ICAO-a, odnosno oznake „F”, „M” ili „X”, ili odgovarajuće početno slovo koje se upotrebljava u službenom jeziku ili jezicima te države članice.



Amandman		9
Prijedlog uredbe
Članak 3. – stavak 5.
	

	Tekst koji je predložila Komisija
	Izmjena

	5.	Osobne iskaznice sadržavaju visoko siguran nosač podataka na kojem su pohranjeni prikaz lica nositelja iskaznice i dva otiska prstiju, u interoperabilnim digitalnim formatima. Za uzimanje biometrijskih identifikatora države članice primjenjuju tehničke specifikacije kako su utvrđene Provedbenom odlukom Komisije C(2018) 776712 kako su utvrđene Provedbenom odlukom Komisije C(2021) 372613.
	5.	Osobne iskaznice sadržavaju visoko siguran nosač podataka na kojem su pohranjeni prikaz lica nositelja iskaznice i dva otiska prstiju, u interoperabilnim digitalnim formatima. Za uzimanje tih dviju vrsta biometrijskih identifikatora države članice primjenjuju tehničke specifikacije kako su utvrđene Provedbenom odlukom Komisije C(2018) 776712 kako je izmijenjena Provedbenom odlukom Komisije C(2021) 372613.

	_________________
	_________________

	Provedbena odluka Komisije C(2018) 7767 od 30. studenoga 2018. o utvrđivanju tehničkih specifikacija za jedinstveni format boravišnih dozvola za državljane trećih zemalja i stavljanju izvan snage Odluke C(2002) 3069.
	Provedbena odluka Komisije C(2018) 7767 od 30. studenoga 2018. o utvrđivanju tehničkih specifikacija za jedinstveni format boravišnih dozvola za državljane trećih zemalja i stavljanju izvan snage Odluke C(2002) 3069.

	Provedbena odluka Komisije C(2021) 3726 od 4. lipnja 2021. o izmjeni Priloga III. Provedbenoj odluci C(2018) 7767 u pogledu popisa normativnih upućivanja.
	Provedbena odluka Komisije C(2021) 3726 od 4. lipnja 2021. o izmjeni Priloga III. Provedbenoj odluci C(2018) 7767 u pogledu popisa normativnih upućivanja.



Amandman		10
Prijedlog uredbe
Članak 10. – stavak 3.
	

	Tekst koji je predložila Komisija
	Izmjena

	3.	Osim ako su potrebni u svrhu obrade u skladu s pravom Unije i nacionalnim pravom, biometrijski identifikatori pohranjeni u svrhu personalizacije osobnih iskaznica ili boravišnih isprava čuvaju se na visoko siguran način i samo do datuma preuzimanja isprave, a u svakom slučaju najdulje 90 dana od datuma izdavanja te isprave. Nakon isteka tog razdoblja biometrijski identifikatori odmah se brišu ili uništavaju.
	3.	Biometrijski identifikatori pohranjeni u svrhu personalizacije osobnih iskaznica ili boravišnih isprava čuvaju se na izrazito siguran način i samo do datuma preuzimanja isprave, a u svakom slučaju najdulje 90 dana od datuma izdavanja te isprave. Nakon isteka tog razdoblja biometrijski identifikatori odmah se brišu ili uništavaju. Obrada tih podataka u druge svrhe podliježe ograničenjima i uvjetima predviđenima nacionalnim pravom ili pravom Unije o zaštiti podataka.



Amandman		11
Prijedlog uredbe
Članak 11. – stavak 4.
	

	Tekst koji je predložila Komisija
	Izmjena

	4.	Suradnja s vanjskim pružateljima usluga ne isključuje bilo kakvu odgovornost države članice koja proizlazi iz prava Unije ili nacionalnog prava zbog kršenja obveza u pogledu osobnih podataka.
	4.	Suradnja s vanjskim pružateljima usluga ne isključuje bilo kakvu odgovornost države članice koja proizlazi iz prava Unije ili nacionalnog prava zbog kršenja obveza u pogledu osobnih podataka. Države članice osiguravaju da svi vanjski pružatelji usluga poštuju pravo Unije i nacionalno pravo u području zaštite podataka te se donose odgovarajuće mjere za sprečavanje neovlaštenog pristupa osobnim podacima ili njihove zlouporabe tijekom procesa koji su dodijeljeni vanjskim izvođačima.



Amandman		12
Prijedlog uredbe
Članak 11. – stavak 6. – podstavak 1. – uvodni dio
	

	Tekst koji je predložila Komisija
	Izmjena

	Biometrijski podaci pohranjeni na nosaču podataka na osobnim iskaznicama ili boravišnim ispravama upotrebljavaju se samo u skladu s pravom Unije i nacionalnim pravom za potrebe provjere:
	Prikazu lica nositelja iskaznice pohranjenom na nosaču podataka na osobnim iskaznicama i boravišnim ispravama pristupa isključivo propisno ovlašteno osoblje nadležnih nacionalnih tijela, agencija Unije i privatnih subjekata, u skladu s pravom Unije o zaštiti podataka za potrebe provjere:



Amandman		13
Prijedlog uredbe
Članak 11. – stavak 6. – podstavak 1.a (novi)
	

	Tekst koji je predložila Komisija
	Izmjena

	
	Za pristup privatnih subjekata prikazu lica potreban je i pristanak nositelja, osim ako je pristup bez obzira na pristanak nužan za svrhe utvrđene u prvom podstavku i predviđen pravom Unije ili nacionalnim pravom u skladu s pravom Unije o zaštiti podataka.



Amandman		14
Prijedlog uredbe
Članak 11. – stavak 6. – podstavak 2.
	

	Tekst koji je predložila Komisija
	Izmjena

	Isključivo propisno ovlašteno osoblje nadležnih nacionalnih tijela i agencija Unije smije pristupiti dvama otiscima prstiju pohranjenima na nosaču podataka.
	Isključivo propisno ovlašteno osoblje nadležnih nacionalnih tijela i agencija Unije smije pristupiti dvama otiscima prstiju nositelja pohranjenima na nosaču podataka za potrebe navedene u prvom podstavku u skladu s pravom Unije ili nacionalnim pravom u području zaštite podataka.



Amandman		15
Prijedlog uredbe
Članak 13. – naslov
	

	Tekst koji je predložila Komisija
	Izmjena

	Evaluacija
	Izvješćivanje i evaluacija



Amandman		16
Prijedlog uredbe
Članak 13. – stavak -1. (novi)
	

	Tekst koji je predložila Komisija
	Izmjena

	
	-1.	Do [dvije godine nakon datuma stupanja na snagu ove Uredbe] i [11 godina nakon datuma stupanja na snagu ove Uredbe] Komisija Europskom parlamentu, Vijeću i Europskom gospodarskom i socijalnom odboru podnosi izvješće o provedbi ove Uredbe, osobito u pogledu zaštite temeljnih prava i osobnih podataka.



Amandman		17
Prijedlog uredbe
Članak 13. – stavak 1. – uvodni dio
	

	Tekst koji je predložila Komisija
	Izmjena

	1.	Komisija provodi evaluaciju ove Uredbe najranije [šest godina nakon njezinog stupanja na snagu] te glavne zaključke predstavlja u izvješću Europskom parlamentu, Vijeću i Europskom gospodarskom i socijalnom odboru. U tom se izvješću posebno razmatra sljedeće:
	1.	Komisija provodi evaluaciju ove Uredbe najkasnije [šest godina nakon njezinog stupanja na snagu] i svakih šest godina nakon toga te glavne zaključke predstavlja u izvješću Europskom parlamentu, Vijeću i Europskom gospodarskom i socijalnom odboru. U tom se izvješću posebno razmatra sljedeće:



Amandman		18
Prijedlog uredbe
Članak 13. – stavak 1. – točka da (nova)
	

	Tekst koji je predložila Komisija
	Izmjena

	
	(da)	potreba za uvođenjem zajedničkih sigurnosnih obilježja identifikacijskih isprava koje se koriste na privremenoj osnovi radi njihova boljeg priznavanja;



Amandman		19
Prijedlog uredbe
Članak 13. – stavak 1. – točka db (nova)
	

	Tekst koji je predložila Komisija
	Izmjena

	
	(db)	potreba za daljnjim usklađivanjem sigurnosnih obilježja boravišnih isprava.






image1.png




